Die Kampioentrofee 2017 (Engels: 2017 ICC Champions Trophy) het van 1 tot en met 18 Junie 2017 in Engeland en Wallis plaasgevind. Dit was die agtste Kampioentrofee in EDI-krieket wat deur die Internasionale Krieketraad (IKR) aangebied is. Aan die Kampioentrofee 2017 het die destydse agt beste nasionale spanne op die EDI-ranglys deelgeneem: Australië, Bangladesj, Engeland, Indië, Nieu-Seeland, Pakistan, Sri Lanka en Suid-Afrika. Die spanne is in twee groepe van vier spanne elk verdeel, waarvan elke span een keer teen al die ander spanne van die groep gespeel het. Die twee beste spanne van elke groep het hierna vir die halfeindrondte gekwalifiseer en die wenners van hierdie wedstryde het in die eindstryd ontmoet. Bangladesj, Engeland, Indië en Pakistan het vir die halfeindrondte gekwalifiseer. Indië het Bangladesj en Pakistan het Engeland geklop, waardeur die twee aartsvyande Indië en Pakistan in die eindstryd ontmoet het. In die eindstryd op The Oval in Londen het Pakistan die verdedigende kampioen Indië verslaan en sodoende sy eerste Kampioentrofeetitel gewen. Saam met hul oorwinning tydens die Krieketwêreldbeker 1992 en die T20I-wêreldbeker 2009 was dit Pakistan se derde internasionale kriekettitel.